Hotellitubade ööpäeva keskmine maksumus on langenud 2003. aasta tasemele. Mais maksis ööpäev majutusettevõttes keskmiselt 482 krooni, mis oli 13% odavam kui eelmise aasta mais ning viis krooni odavam kui 2003. aasta mais.
Majutusettevõtete teenuseid kasutas mais 16% vähem turiste kui eelmise aasta samal kuul, teatas Statistikaamet.
Eelnevatel aastatel on turismihooaja alguskuul siseturistide arv eelmise aasta sama kuuga võrreldes kiiresti kasvanud. Tänavu kasutas majutusettevõtete teenuseid 58 000 siseturisti, mis oli viiendiku vähem kui mullu. Ida-Virumaa majutusettevõtete teenuseid kasutas 2% enam siseturiste kui eelmise aasta samal ajal, teistes maakondades siseturistide arv vähenes.
Välisturiste saabus vähem kõigist peamistest turismipartnerriikidest peale Venemaa.
Mais oli külastajatele avatud 839 majutusettevõtet 18 000 toa ja 39 400 voodikohaga. Täidetud oli 37% tubadest. 2008. aasta maiga võrreldes jäi tubade täitumus 9 protsendipunkti võrra väiksemaks. Keskmisest suurem oli tubade täitumus Harju, Pärnu, Tartu ja Lääne maakonna majutusettevõtetes.